Likumprojekts

**Grozījumi Elektroenerģijas tirgus likumā**

Izdarīt Elektroenerģijas tirgus likumā (Latvijas Republikas Saeimas un Ministru Kabineta Ziņotājs, 2005, 12.nr.; 2008, 10.nr.; Latvijas Vēstnesis, 2011, 117.nr.) šādus grozījumus:

1. Papildināt 5.pantu ar ceturto un piekto daļu šādā redakcijā:

"(4) Elektroenerģijas tirgus pārskatāmību un konkurences līmeni tajā uzrauga regulators.

(5) Regulators reizi gadā ziņo Eiropas Komisijai un Energoregulatoru sadarbības aģentūrai par savu darbību un šajā likumā noteikto pienākumu izpildi, kā arī publicē šo ziņojumu savā mājaslapā internetā."

2.  8.pantā:

izslēgt trešās daļas 5.punktu;

izslēgt septīto daļu.

3. Papildināt 9.pantu ar 2.2 daļu šādā redakcijā:

"(22) Sistēmas operators saskaņā ar regulatora noteiktajiem noteikumiem izstrādā, iesniedz apstiprināšanai regulatoram un publicē atļautās slodzes efektīvas izmantošanas nosacījumus un to piemērošanas kārtību jauniem pieslēgumiem, kuri atbilst regulatora noteiktajām prasībām."

4. Papildināt 18.pantu ar ceturto daļu šādā redakcijā:

"(4) Sadales sistēmas operators izstrādā, iesniedz apstiprināšanai regula­toram un regulatora noteiktajā kārtībā publicē apstiprināto sistēmas pakalpojumu tipveida līgumu saistītajiem lietotājiem."

5. Papildināt likumu ar 30.1 pantu šādā redakcijā:

"**30.1pants. Elektroenerģijas neto norēķinu sistēma**

(1) Elektroenerģijas neto norēķinu sistēma ir maksājumu kārtība par patērēto elektroenerģiju, kuras ietvaros sadales sistēmas operators veic ieskaitu par mājsaimniecības lietotāja izlietoto elektroenerģiju un mājsaimniecības lietotāja saražoto elektroenerģiju, kas nodota sadales sistēmas operatora tīklā. Ja saskaņā ar aprēķinu par patērēto un saražoto elektroenerģijas apjomu mājsaim­niecības lietotājs elektroenerģijas sadales sistēmas operatora tīklā ir nodevis vairāk elektroenerģijas nekā izlietojis, attiecīgo elektroenerģijas apjomu ieskaita nākamajā patērētās elektroenerģijas norēķinu periodā viena kalendāra gada ietvaros. Elektroenerģijas neto norēķinu sistēmas aprēķina periods ir viens kalendāra mēnesis.

(2) Mājsaimniecības lietotājam, kas ražo elektroenerģiju izlietošanai savā mājsaimniecībā paša vajadzībām (galapatēriņam), ir tiesības norēķinos par mājsaimniecībā saražoto un izlietoto elektroenerģiju izmantot elektroenerģijas neto norēķinu sistēmu, ja ir ievēroti visi šādi nosacījumi:

1) mājsaimniecības lietotājs ar sadales sistēmas operatoru ir noslēdzis rakstveida vienošanos par elektroenerģijas neto norēķinu sistēmas piemērošanu;

2) elektroenerģija mājsaimniecībā tiek ražota, izmantojot atjaunojamos energoresursus;

3) elektroenerģija mājsaimniecībā tiek ražota un izlietota viena sistēmas pieslēguma ietvaros;

4) mājsaimniecībā uzstādīto elektroenerģijas ražošanas iekārtu darba spriegums nepārsniedz 400 voltu un kopējā darba strāva vienfāzes vai trīsfāzu pieslēgumā nepārsniedz 16 ampēru.

(3) Elektroenerģijas neto norēķinu sistēmu piemēro tikai norēķiniem par mājsaimniecības lietotāja izlietoto elektroenerģiju, bet nepiemēro norēķiniem par saņemtajiem sadales sistēmas pakalpojumiem vai citiem normatīvajos aktos noteiktajiem maksājumiem.

(4) Kārtību, kādā mājsaimniecības lietotājs vienojas ar sadales sistēmas operatoru par elektroenerģijas neto norēķinu sistēmas piemērošanu un sistēmas piemērošanas kārtību, nosaka Ministru kabinets."

6. Aizstāt 37.2 panta trešās daļas pirmajā teikumā vārdu "birža" ar vārdiem "tirgus operators".

7. Aizstāt 38.panta trešajā daļā vārdus "likumam "Par uzņēmumu gada pārskatiem"" ar vārdiem "Gada pārskatu likumam".

8. Aizstāt 39.panta pirmajā daļā vārdus "likumā "Par uzņēmumu gada pārskatiem"" ar vārdiem "Gada pārskatu likumā".

9. Papildināt pārejas noteikumus ar 28.punktu šādā redakcijā:

"28. Ministru kabinets līdz 2013.gada 1.janvārim izdod šā likuma 30.1panta ceturtajā daļā minētos noteikumus."

Ekonomikas ministra vietā –

reģionālās attīstības un

pašvaldību lietu ministrs

E.Sprūdžs